የደቡብ ሱዳኑ ፕሬዚዳንትና ተቀዋሚያቸው በካርቱም ይወያያሉ
የደቡብ ሱዳኑ ፕሬዚዳንትና የተቃዋሚያቸው መሪዎች የሁለት አገራት ተወካዮች  በተገኙበት  ወይይት  እንደሚያደርጉ ተገለጸ ።     የደቡብ ሱዳን የርስ በርስ ጦርነት ፊት አውራሪዎች ኪር እና ማቻር በቅርብ ቀናት ውስጥ በሱዳን ካርቱም የጎረቤት አገራት መሪዎች ፊት ለፊት ተገናኝተው ውይይት እንደሚያደርጉ ናሚልፒዲያ ፕሬስ የተባለ ድረገጽ ዘግቧል፡፡ የካርቱሙን ውይይት ተከትሎ በሞሪታኒያ ዋና ከተማ ኑአክቾት ከሚካሄደው የአፍሪካ ህብረት መሪዎች ከሚያደርጉት ስብስሰባ ጎን ለጎን ዳግመኛ በችግሮቻቸው ዙሪያ እንደሚወያዩ ይጠበቃል፡፡ከደቡብ ሱዳን ጁባ እንዲሁም ከሱዳን ካርቱም መንግስታት እየወጣ ያለው መረጃ የሚያመላክተው ሁለቱ መሪዎች ቀጣይ ሳምንት እሁድ እለት በካርቱም እንደሚገናኙ ነው፡፡ሱዳን  በፕሬዝዳንት ሳልቫኪር እና በቀድሞው ምክትላቸው ሪክ ማቻር መካከል የሚካሄደውን የመጀመሪያ ውይይት ለማመቻቸት የሚያስችል ቅድመ ዝግጅት ለማድረግ ሁለቱ ተቀናቃኝ ሀይሎችን ለአመታት እያደራደረ ያለው የምስራቅ አፍሪካ የልማት በይነ መንግስታት ኢጋድ እንዲፈቅድላት ጥያቄ ማቅረቧም ተሰምቷል፡፡እንደ ሱዳን ባለስልጣናት ማቻር እና ኪር በሚያደርጉት በዚህ የመጀመሪያ ውይይት የኢፌዴሪ ጠቅላይ ሚንስትር ዶክተር አብይ አህመድ ይገኛሉ ተብሎ ይጠበቃል፡፡ጠቅላይ ሚንስትር ዶክተር አብይ አህመድ ከሁለት ወራት በፊት ከቀድሞው ጠቅላይሚንስትር ሀይለማሪያም ደሳለኝ በሰላማዊ  መንገድ ሀላፊነት መረከባቸውን ያስታወሰው ዘገባው የኢጋድ ሊቀመንበር መሆናቸውንም አስታውቋል፡፡የኬንያ ፖለቲከኛው ራኢላ ኦዲንጋ በዚህ የሰላም ውይይት ውስጥ አዲስ ተሳታፊ ሆነው መምጣታቸው ይታወሳል፡፡ለደቡብ ሱዳን ሰላም መሆን የድርሻዬን ልወጣ ያሉት ኬንያዊው ፖለቲከኛ ራኢላ ኦዲንጋ ወደ ደቡብ አፍሪካ ማቅናታቸው ተነግሯል፡፡በቆይታቸው በቁም እስር እንዳሉ ከሚነገርላቸው የደቡብ ሱዳኑ ተቀናቃኝ  ዶክተር ሪክ ማቻር ይወያያሉ፡፡ከ አዲሱ የደቡብ አፍሪካ ፕሬዝዳንት ሲይሪል ራማፎዛ ጋር ይወያያሉ ተብሏል፡፡የኬንያ የዜና ማሰራጫ የቴሌቭዥን ጣቢያዎች እንደዘገቡት ፕሬዝዳንት ራማፎዛ ዶክተር ሪክ ማቻር እና ራኢላ ኦዲንጋ የሁለቱ ተቀናቃኞች ምክክር ፈጥኖ በሚካሄድበት ሁኔታ ላይ ተገናኝተው  ይወያያሉ፡፡የጁባ አስተዳደሩ ፕሬዝዳንት ሳልቫ ኪር ለውይይቱ ፈቃደኛ መሆናቸው ቀድሞ መዘገቡ ይታወሳል፡፡ ዶክተር ማቻርም በበኩላቸው ለውይይቱ ዝግጁ ነኝ ብለዋል፡፡ይህ ውይይት የሚሳካ ከሆነና በሁለቱም ወገኖች ፖለቲካዊ ቁርጠኝነት ከተፈጠረ በዛች ሃገር ያለው እርስ በእርስ ግጭት መቋጫ የሚያገኝ እንደሚሆን ይጠበቃል፡፡